Seppänen: ”Kun Sipilä salaa kapitalisaatiosopimuksella ”omistuksensa yrityksissä”, yhteiskunta ei voi varmistua siitä, ettei pääministeri saa valtionavuista maksetuista osingoista henkilökohtaista etua”.

Pääministeri Juha Sipilällä on ns. kapitalisaatiosopimus pankin kanssa. Sen suojissa hänen osakeomistuksensa eivät ole julkisia.

Oikeuskansleri Jaakko Jonkka on hyväksynyt Sipilän ilmoituksen omaisuusjärjestelyistään.

Entinen euroedustaja Esko Seppänen pitää oikeuskanslerin päätöstä vääränä. Hän on kirjelmöinyt asiasta Jonkalle.

Entinen vasemmistoliiton kansanedustaja ja Euroopan parlamentin jäsen Esko Seppänen. PETTERI KIVIMÄKI

Entinen euroedustaja Esko Seppänen lähetti oikeuskanslerille kirjeen pääministeri Juha Sipilän omaisuusjärjestelyistä.

Seppänen kirjoittaa Facebookissa, että hän ei pidä siitä, ”että valtion korkea-arvoiset johtajat käyttävät hyväksi sellaisia lainsäädännön aukkoja, joilla he kiertävät virka-asemaan kuuluvia velvoitteita”.

– Siitä on kysymys, kun pääministeri Juha Sipilä on tehnyt pankin (veroparatiisikytkennöistään tunnetuksi tulleen Nordean) kanssa ns. kapitalisaatiosopimuksen, jolla hän salaa omistuksensa yhtiöissä, Seppänen kirjoittaa.

Kapitalisaatiosopimus tarkoittaa Seppäsen mukaan, että Sipilä ei omista niitä yritysten osakkeita, jotka hän omistaa, vaan ne omistaa hänen puolestaan pankki. Sopimuksen voimassaoloaikana Sipilä ei saa osakkeistaan tuottoa, eikä maksa tuotoista pääomaveroa. Tuotot kerätään ns. kuoreen, josta Sipilä voi ne nostaa haluamallaan hetkellä ja maksaa silloin voitoista verot.

Emeritusmeppi Seppänen on lähettänyt asiasta oikeuskanslerille kirjeen. Hän muistuttaa, että Suomen perustuslain 63. artiklan mukaan ”ministerin on viivytyksettä ministeriksi tultuaan annettava eduskuntaa varten selvitys elinkeinotoiminnastaan, omistuksistaan yrityksissä ja muusta merkittävästä varallisuudestaan”.

– Kiinnitän herra oikeuskanslerin huomion mainittuun selvitykseen siltä osin, että pääministerin mahdolliset ”omistukset yrityksissä” kätkeytyvät mainittuun kapitalisaatiosopimukseen ja ovat siis salaisia. Se ei selvästikään ole sopusoinnussa eduskunnan säätämän ja perustuslakiin kirjatun yritysomistusten julkisuusperiaatteen kanssa. Kuitenkin te, herra oikeuskansleri, olette hyväksynyt pääministerin selvityksen laillisuuden.

Yritysten tuet

Oikeuskansleri Jaakko Jonkka. NINA KARLSSON

Seppänen kirjoittaa oikeuskansleri Jaakko Jonkalle, että ”Sipilän hallitus on tänä syksynä antanut eduskunnalle esityksen EU:n päästökaupasta aiheutuvan sähkön kallistumisen korvaamisesta paljon sähköä käyttävälle teollisuudelle. Ensi vuonna teollisuus saa tällaista toimeentulotukea 43 miljoonaa euroa ja vuosina 2017-2021 yhteensä vielä 232 miljoonaa lisää”.

– Näihin rahoihin ei liity käyttöehtoa. Yritykset voivat vapaasti jakaa niitä osinkoina omistajilleen. Kun Sipilä salaa kapitalisaatiosopimuksella ”omistuksensa yrityksissä”, yhteiskunta ei voi varmistua siitä, ettei pääministeri saa valtionavuista maksetuista osingoista henkilökohtaista etua. Jos saa, se on perustuslain mukaan saatettava kansalaisille tiedoksi pääministerin toiminnan arvioimiseksi myös tästä näkökulmasta.

Seppänen kirjoittaa oikeuskanslerille pitävänsä vääränä oikeuskansleri antamaa hyväksyntää koskien Sipilän ilmoitusta omistuksista.

– Siihen liittyen pyydän Teitä nyt selvittämään, miten turvataan kyseisen perustuslaissa määritellyn julkisuuden toteutuminen pankkien, varjopankkien ja vakuutusyhtiöiden hallinnoimien vakuutuskuorten ja kapitalisaatiosopimusten sisällön osalta tässä uudessa tilanteessa, jossa hallituksen esittämiä valtionapuja saatetaan yrityksissä ohjata osinkoihin tuottamaan henkilökohtaista etua osakkeenomistajina toimiville ministereille. Se ei välttämättä ole laitonta, mutta perustuslain mukaan kansalaisilla on oikeus se tietää, kirjoittaa Seppänen.

Seppänen arveli torstaina Iltalehdelle, ettei oikeuskansleri vastaa kirjelmään vielä kuukausiin, koska tutkii asian todennäköisesti kanteluna.